钦定古今图书集成/明伦汇编/官常典/第617卷 > 蔡蒙
## 钦定古今图书集成/明伦汇编/官常典/第617卷 > 蔡蒙

按《苏州府志》：“蒙字时中，吴县人。年十一，为县弟子。知
府况锺奇之，抚其背曰：‘异日名位当如我’。年十三，贡
入国学，历事兵部，为尚书马昂所知，选授温州府同
知。成化戊子，泰顺山中矿贼起，朝命督兵剿御。贼闻
兵至，焚桥塞路，势益猖獗。蒙夜帅壮健五百人往，撤
石通道，伐木为舆梁，官兵旦乃渡。会天雨雪，多冻死”，
众议募民壮补伍。蒙曰：“彼乌合之众，苟益兵制其死
命，其势蹙祗激乱耳，曷不遣职官往谕祸福？”众然之，
遂推蒙行。蒙毅然深入，往复宣谕，贼感悟解散。蒙复
建议，取民之强勇丁壮者，立为矿赋，长领夫采凿，民
始无争。乐清田数千顷，山潦冲激，坏为沮洳，公税无
办。蒙浚渠筑塍，以时蓄泄，俱成膏腴。值岁饥，敕遣大
臣抚绥，蒙预储粟五万石，普行赈贷。秩满，温人赴阙
留。升知本府。丁外艰。服除，升辰州知府。又丁内艰，补
广西之南宁。初，宣化民竞渡，误死，被诬，入《故杀律》，淹
系七人。蒙得其情，尽释之。田州土司岑浦，与族仇衅，
弄兵相攻。蒙亦晓谕息争。久劳致疾，乞归。越七年卒。